Je Symonz, sires de Chatiauvillain, et je Erarz, sires de Jaaucort, fasons savoir a touz ces qui verront ces presentes lettres que en nos presances estaubliz Pierres de Jaaucort et sires de Dinteville, et Jehanz, fiz mon seignor Hugo de Latricé, chevalier, ont cogneu par devant nos que il acordeemant et bonnemant ont fait escheange, en tel meniere, que cil diz Jehanz ha quité et délivré en escheange à touz jors mais, sanz rapeller, touz les hommes que il avoit a Ormoy a mon seignor Perron de Jaaucort desus dit et toutes les terres et tous les prez que cil diz Jehanz partoit à Guillaume d’Arbout, sum oncle, et quanque il avoit a Ormoy ne ou finaige d’Ormoy sanz riens retenir, en tel meniere que por ceste quittance et por ceste delivrance li diz Pierres de Jaaucort assiet an escheange de la dite quittance et otroi au devant dit Jehan quatre setiers de fromant marchant et quatre setiers et dimée d’orge à la mesure de la Ferté sur Aube, lou quel blef li devant diz Jehanz doit pranre et avoir chascun an landemain de la Saint Remey ou molin del dit Perron qui siet ou finage d’Ormoy. Et se li diz molins dechaioit par aucun cas qui avenir puet, c’est a savoir ou par poureté, ou par arson, ou par guere, ou an autre meniere, que il ne peust paier lou dit blef au Jehan devant dit ou a ses hoirs, li diz Pierres an oblige touz ses biens d’Ormoy jusqu’a tant que les quatre setiers de frommant et les quatre et dimée d’orge soient paiés, an tel meniere que se li diz molins ne pooit paier ne tout ne partie, li bien d’Ormoy paierient les IIII setiers de frommant et les IIII setiers et dimée d’orge desus dites. Et est a savoir que cil diz Jehanz tanra il et sui hoir lou dit blef frainchemant et an aluel. Et de toutes ces choses desus dites li devant diz Pierres et li devant diz Jehanz doent porter garantie, li uns a l’autre, selone les uis et les costumes del pais. Et je Contasse, famme au dit Perron, lo et otroi jusqu’a IIII setiers de frommant et jusqu’a IIII setiers et dimée d’orge de ce qua mon fié en autant. Ou tesmoignaige de la quele chose, je Symonz, sires de Chatelvillain, et je Erarz, sires de Jaaucort, a la requeste del dit Perron et de Contasse, sa famme, et del dit Jehan, avons saallei ces presentes lettres de nos seels. Ce fut fait an l’an de Nostre Seignor mil et deus cenz et cinquante et sept ou mois d’oictoubre.